**ՀԻՄՆԱՎՈՐՈՒՄ**

**«ԱՐՏԱԿԱՐԳ ԻՐԱՎԻՃԱԿՆԵՐՈՒՄ ԲՆԱԿՉՈՒԹՅԱՆ ՊԱՇՏՊԱՆՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԵՎ «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ (ԱՅՍՈՒՀԵՏ` ՆԱԽԱԳԻԾ) ԸՆԴՈՒՆՄԱՆ**

1. **Կարգավորման ենթակա ոլորտի կամ խնդրի սահմանումը**

 Նախագծի մշակումը պայմանավորված է Հայաստանի Հանրապետությունում կորոնավիրուսային (COVID-19) հիվանդությամբ պայմանավորված համաճարակային իրավիճակով, ինչպես նաև տնտեսական գործունեության և ծառայությունների մատուցման, ինչպես նաև այլ կազմակերպությունների գործունեության սանիտարահամաճարակային անվտանգության կանոնների պահպանման նկատմամբ վերահսկողության իրականացման արդյունավետության բարձրացման, վերահսկողություն իրականացնող տեսչական մարմնի ծառայողների և տնտեսավարողների համար անհարկի վարչարարության կրճատման և տվյալ ոլորտում գործող ընթացակարգերի արդյունավետության բարձրացման անհրաժեշտությամբ:

1. **Առկա իրավիճակը**

Ներկայում ինչպես Հայաստանի Հանրապետությունում, այնպես էլ ամբողջ աշխարհում շարունակում է պահպանվել կորոնավիրուսային հիվանդությամբ (COVID-19) ստեղծված արտակարգ իրավիճակը: Վերոգրյալով պայմանավորված **2020 թվականի սեպտեմբերի 4-ին ընդունվել է** «**Արտակարգ իրավիճակներում բնակչության պաշտպանության մասի» օրենքում  փոփոխություններ և լրացումներ կատարելու մասին» օրենքը, որով տեսչական մարմինների համար նախատեսվել է նոր գործիքակազմ, մասնավորապես՝** առողջապահության ոլորտում վերահսկողություն իրականացնող տեսչական մարմինը և սննդամթերքի անվտանգության ոլորտում վերահսկողություն իրականացնող տեսչական մարմինը **լիազորվել են իրականացնել վերահսկողություն՝** *տնտեսական գործունեության և ծառայությունների մատուցման, ինչպես նաև այլ կազմակերպությունների գործունեության սանիտարահամաճարակային անվտանգության կանոնների պահպանման նկատմամբ՝* **կազմակերպություններ ստուգայցերի միջոցով՝ տեսչական մարմնի ղեկավարի գրավոր հանձնարարությամբ:** Ստուգայցն իրականացվում է առանց նախնական ծանուցման: Այսպիսով, տեսչական մարմինը՝ ***առանց նախապես ծանուցելու***, համապատասխան հրամանի հիման վրա իրականացնում է ստուգայց, ստուգայցի արդյունքում կարանտին սահմանելու մասին որոշմամբ կիրառվող միջոցառումների և սահմանափակումների խախտումներ չհայտնաբերելու դեպքում ***կազմում է սանիտարական կանոնների պահպանման վերաբերյալ արձանագրություն,*** իսկ ստուգայցի արդյունքում կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում ***նախազգուշացնում*** է կազմակերպությանը միջոցառումների և սահմանափակումների խախտման մասին: Ստուգայցի արդյունքում կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում ***կիրառում է վարչական պատասխանատվության միջոցներ***՝ Վարչական իրավախախտումների վերաբերյալ ՀՀ օրենսգրքի 182.4-րդ հոդվածի համաձայն՝ իրականացնելով վարույթ՝ ՀՀ օրենսդրությամբ սահմանված ընթացակարգերի պահպանմամբ: Այսպիսով, Կարանտինի ընթացքում  տնտեսական գործունեության առանձին տեսակների իրականացման և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների, այդ թվում՝ կրթական հաստատությունների գործունեության սահմանափակումների պահպանման նկատմամբ վերահսկողության արդյունքում խախտումներ հայտնաբերելու դեպքում տեսչական մարմինները վարույթը իրականացնում են ՀՀ օրենսդրությամբ սահմանված **ընդհանուր ընթացակարգերի պահպանմամբ,** ինչը ժամանակատար է և խնդրահարույց թե վարչական մարմինների թե տնտեսավարողների համար: Հարկ է նշել նաև, որ նախկինում ստուգայցի արդյունքում իրականացվող վարույթի առանձնահատկություններ չեն նախատեսվել՝ ելնելով այն հանգամանքից, որ ՀՀ կառավարության՝ 2020 թվականի մարտի 16-ի **«Հայաստանի Հանրապետությունում արտակարգ դրություն հայտարարելու մասին»** N 298-Ն որոշմամբ արտակարգ դրության իրավական ռեժիմն ապահովող ուժերի և միջոցների միասնական ղեկավարումն իրականացնելու նպատակով ստեղծվել է պարետատուն և համապատասխան պարտադիր պահանջները սահմանվել են Պարետի որոշումներով: Միաժամանակ, հարկ է նշել նաև, որ «Հա**յաստանի Հանրապետությունում կորոնավիրուսային հիվանդության (covid-19) տարածման կանխարգելման նպատակով կիրառվող սկ N 3.1.2-001-20 սանիտարական կանոնները հաստատելու մասին» ՀՀ առողջապահության նախարարի հրամանով, ի թիվս բազմատիվ այլ կանոնների սահմանվել է նաև դրույթ անձանց կողմից՝** աշխատավայր ներկայանալիս յուրաքանչյուր 14 օրը մեկ կորոնավիրուսային հիվանդության (COVID-19) ախտորոշման պոլիմերազային շղթայական ռեակցիայի հետազոտության բացասական արդյունքը հավաստող առավելագույնը 72 ժամ վաղեմության սերտիֆիկատ (այսուհետ՝ սերտիֆիկատ) ներկայացնելու պահանջ /*բացառությամբ ամբողջական պատվաստված, մեկ դեղաչափ պատվաստված, փաստագրված բացարձակ հակացուցում ունեցող աշխատողների, հղիների, մինչև 18 տարեկան աշխատողների, ինչպես նաև նախկինում կորոնավիրուսային հիվանդությամբ (COVID-19) հիվանդացած աշխատողների՝ ՊՇՌ հետազոտության առաջին դրական արդյունքից հաշված 90 օրվա ընթացքում/*: Ըստ այդմ, տեսչական մարմինները, ի թիվս այլ պահանջների, վերահսկողություն են իրականացնում նաև նշված պահանջների պահպանման նկատմամբ՝ խախտումներ հայտնաբերելու պարագայում իրականացնելով վարույթ՝ «Վարչարարության հիմունքների և վարչական վարույթի մասին» օրենքով և «Վարչական իրավախախտումների վերաբերյալ օրենսգրքով սահմանված ընթացակարգերի պահպանմամբ, որոնք բավականին ժամանակատար են և հաշվի առնելով տեսչական մարմնի կողմից իրականացվող վերահսկողության ծավալները՝պահանջում են բավականին մեծ ռեսուրսներ, մասնավորապես՝ հիշյալ հրամանի ուժի մեջ մտնելուց հետո՝ միայն 10-օրյա կտրվածքով Առողջապահական և աշխատանքի տեսչական մարմնի կողմից իրականացվել է 3022 ստուգայց, որի արդյունքում կազմվել է 96 արձանագրություն, իսկ Սննդամթերքի անվտանգության տեսչական մարմնի կողմից՝ 831 ստուգայց, որի արդյունքում կազմվել է 51 արձանագրություն:

1. **Կարգավորման նպատակը**

 Նախագծով առաջարկվում է հնարավորինս պարզեցնել տեսչական մարմինների կողմից Կարանտինի ընթացքում  տնտեսական գործունեության առանձին տեսակների իրականացման և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների, այդ թվում՝ կրթական հաստատությունների գործունեության սահմանափակումների խախտումների հետ կապված վարույթները՝ նախատեսելով, որ Կարանտինի ընթացքում  տնտեսական գործունեության առանձին տեսակների իրականացման և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների, այդ թվում՝ կրթական հաստատությունների գործունեության սահմանափակումների խախտումներ հայտնաբերելու դեպքում **միայն խախտում թույլ տված անձանց կողմից արձանագրված խախտումները չվիճարկելու** պարագայում վերահսկողություն իրականացնող համապատասխան տեսչական մարմնի ներկայացուցիչը տեղում կիրառում է պատասխանատվության միջոցներ՝ օրենքով սահմանված կարգով: Ընդ որում, գործնականում հնարավոր տարընթերցումներից խուսափելու նպատակով ամրագրվել է, որ խախտում թույլ տված անձանց կողմից արձանագրված խախտումները վիճարկելու պարագայում վարույթը իրականացվելու է Հայաստանի Հանրապետության օրենսդրությամբ սահմանված կարգով: Վերոգրյալով պայմանավորված նույնաբովանդակ փոփոխություններ են կատարվել նաև Վարչական իրավախախտումների վերաբերյալ Հայաստանի Հանրապետության օրենսգրքում:

Հարկ է նշել նաև, որ առաջարկվող կարգավորումը, ըստ էության, կիրառվելու է միայն այն պարագայում, երբ առկա են լինելու խախտման առկայության ակնհայտ հիմքեր, որոնք տվյալ պահին չեն վիճարկվելու տվյալ խախտումը թույլ տված անձի կողմից՝ վերջինիս համաձայնությամբ, քանի որ գործնականում ներկայում առկա է մի իրավիճակ, երբ առկա են ակնհայտ խախտումներ, որոնք անգամ տնտեսավարողների կողմից չեն վիճարկվում բացահայտման պահին, սակայն տեսչական մարմինը գործող օրենսդությամբ չունի լիազորություն տեղում կիրառել պատասխանատվության միջոց:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ վարչապետի աշխատակազմի Տեսչական մարմինների աշխատանքների համակարգման գրասենյակի և ՀՀ առողջապահական և աշխատանքի տեսչական մարմնի կողմից:

1. **Ակնկալվող արդյունքը**

Նախագծի ընդունման արդյունքում հնարավորինս կբարձրացվի Կարանտինի ընթացքում  տնտեսական գործունեության առանձին տեսակների իրականացման և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների, այդ թվում՝ կրթական հաստատությունների գործունեության սահմանափակումների խախտումների հետ վարույթների իրականացման արդյունավետությունը, կնվազի ժամանակատարությունը և անհարկի վարչարարությունը:

1. **«Այլ իրավական ակտերում փոփոխությունների և/կամ լրացումների անհրաժեշտությունը**.

Նախագծի ընդունման դեպքում այլ իրավական ակտերում փոփոխություններ և/կամ լրացումներ կատարելու անհրաժեշտությունը բացակայում է:

1. **Պետական կամ տեղական ինքնակառավարման մարմնի բյուջեում ծախսերի եվ եկամուտների էական ավելացման կամ նվազեցման մասին**

Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում: